A Bizottság határozata
(2003. december 5.)
bizonyos állatoknak, azok spermájának, petesejtjeinek és embrióinak Albániából, Bulgáriából, Macedónia Volt Jugoszláv Köztársaságból, valamit Szerbia és Montenegróból történő behozatalára vonatkozó, a kéknyelv betegséggel kapcsolatos védőintézkedésekről
(az értesítés a C(2003) 4526. számú dokumentummal történt)
(EGT vonatkozású szöveg)
(2003/845/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre [1], és különösen annak 18. cikkére,
mivel:
(1) A bizonyos állatoknak és az azokból készült termékeknek Albániából, Bulgáriából, Macedónia Volt Jugoszláv Köztársaságból és a Jugoszláv Szövetségi Köztársaságból történő behozatalára vonatkozó, a kéknyelv betegséggel kapcsolatos védőintézkedésekről szóló, 2001. szeptember 27-i 2001/706/EK bizottsági határozattal [2] megtiltották valamennyi kéknyelv betegségre fogékony fajhoz tartozó élő állat behozatalát azon harmadik országokból, ahol kéknyelv betegség kitöréseket jelentettek.
(2) A rendelkezésre álló információk alapján Bulgária most már kéknyelv betegségtől mentes országnak tekinthető. Az albániai, Macedónia volt jugoszláv köztársaságbeli, valamint szerbiai és montenegrói (volt Jugoszlávia) helyzet változatlan marad.
(3) A közösségi jogszabályok egyértelműsége érdekében a 2001/706/EK határozat hatályát veszti és helyébe e határozat lép.
(4) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok nem engedélyezik az Albániából, Macedónia Volt Jugoszláv Köztársaságból, valamint Szerbia és Montenegróból származó vagy ezen országokon áthaladó, kéknyelv betegségre fogékony fajokhoz tartozó élő állatok behozatalát.
(2) A tagállamok nem engedélyezik az Albániából, Macedónia Volt Jugoszláv Köztársaságból, valamint Szerbia és Montenegróból származó, kéknyelv betegségre fogékony fajok spermájának, petesejtjeinek és embrióinak behozatalát.
2. cikk
(1) Az 1. cikk (1) bekezdésétől eltérve a tagállamok engedélyezhetik az Albániából, Macedónia Volt Jugoszláv Köztársaságból, valamint Szerbia és Montenegróból származó vagy ezen országokon áthaladó, a kéknyelv betegségre fogékony fajokhoz tartozó élő állatok behozatalát feltéve, hogy ez nem veszélyezteti az érintett tagállam kéknyelv betegséggel kapcsolatos minősítését.
(2) A tagállamok folyamatosan tájékoztatják a Bizottságot az (1) bekezdésben előírt eltérés engedélyezésekor alkalmazott kritériumokról.
3. cikk
A 2001/706/EK határozat hatályát veszti.
A hatályát vesztett határozatra vonatkozó hivatkozásokat e határozatra vonatkozóként kell értelmezni.
4. cikk
Ezt a határozatot 2003. december 9-től kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2003. december 5-én.